21. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ υπ’ αριθ. 244267/7251 της 5/16 Οκτ.  1957 Περί καθορισμού αποζημιώσεων μελών επιτροπών διαχειρίσεως ανταλλαξίμου περιουσίας. Έχοντες υπ’ όψιν την παράγραφον 7 του άρθρου 3 του Ν.Δ. 3713 του 1957 «περί μέτρων αφορώντων εις την επιτάχυνσιν της ρευστοποιήσεως της ανταλλαξίμου περιουσίας και την ολοκλήρωσιν της αποκαταστάσεως των προσφύγων», αποφασίζομεν: Ορίζομεν την αποζημίωσιν του Προέδρου εκάστου των μελών του εισηγητού και του Γραμματέως των κατά την παρ. 2 του άρθρου 2 και την παράγρ. 2 του άρθρου 3 του Ν.Δ. 3713 του 1957 Επιτροπών Διαχειρίσεως Ανταλλαξίμων Κτημάτων κατ’ εκδιδομένην απόφασιν και ανεξαρτήτως του αριθμού των συνεδριάσεων των, ως είρηται Επιτροπών ως ακολούθως: Α)Δια τας πρωτοβαθμίους Επιτροπάς. 1)Εις δραχμάς 25 δια τον πρόεδρον της Επιτροπής, εις δραχμάς 20 δι’ έκαστον των μελών και τον εισηγητήν και εις δραχμάς 15 δια τον Γραμματέα δι’ εκάστην απόφασιν αναφερομένην εις την εκποίησιν δια δημοπρασίας ανταλλαξίμων Κτημάτων (προκήρυξις δημοπρασίας εκποιήσεως κτημάτων, κατακύρωσιν ή επανάληψιν δημοπρασίας λόγω ασυμφόρου τιμήματος κλπ. ή απ’ ευθείας εκποίησιν εις τους κατά Νόμον δικαιουμένους. 2)Εις δραχμάς 10 δια τον Πρόεδρον και εις δραχμάς 8 δι’ έκαστον των μελών, εισηγητήν και Γραμματέα της Επιτροπής, προκειμένου περί οιασδήποτε άλλης φύσεως αποφάσεως. Β)Δια τας δευτεροβαθμίους Επιτροπάς. Εις δραχμάς 25 δια τον Πρόεδρον και εις δραχμάς 20 δια τα μέλη, τον εισηγητήν και Γραμματέα της Επιτροπής δι’ εκάστην εκδιδομένην απόφασιν οιασδήποτε φύσεως. Η κατά τα ανωτέρω καθοριζομένη αποζημίωσις δεν δύναται να υπερβαίνη κατά μήνα το ποσόν των δραχμών (1000) δια τον Πρόεδρον το ποσόν δραχ. (800) δια τα μέλη και τον εισηγητήν και τας δρ. επτακοσίας (700) δια τον Γραμματέα αμφοτέρων των ως άνω Επιτροπών. Η ισχύς της παρούσης δημοσιευθησομένης εις την Εφημερίδα της Κυβερνήσεως άρχεται από της ενάρξεως της ισχύος του Ν.Δ. 3713 του 1957 ήτοι από 11ης Ιουλίου 1957 και μόνον δια τας συγκροτηθείσας νέας Επιτροπάς κατά τας διατάξεις του Ν.Δ. τούτου. 